## Pravilnik o minimalnim uvjetima za obavljanje provjera identiteta i zdravstvenog stanja bilja, biljnih proizvoda i drugih nadziranih predmeta koji se unose iz trećih zemalja, kad se te provjere obavlj

### NN 100/2007 (3.10.2007.), Pravilnik o minimalnim uvjetima za obavljanje provjera identiteta i zdravstvenog stanja bilja, biljnih proizvoda i drugih nadziranih predmeta koji se unose iz trećih zemalja, kad se te provjere obavlj

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2954**

Na temelju članka 42. stavka 5. i članka 43. stavka 1. Zakona o biljnom
zdravstvu (»Narodne novine« br. 75/05), uz suglasnost ministra financija
ministar poljoprivrede šumarstva i vodnoga gospodarstva donosi

## PRAVILNIK

### O MINIMALNIM UVJETIMA ZA OBAVLJANJE PROVJERA IDENTITETA I ZDRAVSTVENOG STANJA BILJA, BILJNIH PROIZVODA I DRUGIH NADZIRANIH PREDMETA KOJI SE UNOSE IZ TREĆIH ZEMALJA, KAD SE TE PROVJERE OBAVLJAJU NA MJESTIMA KOJA NISU MJESTA ULASKA

I. OPĆE ODREDBE

Članak 1.

Ovim se Pravilnikom propisuju minimalni uvjeti za obavljanje provjera identiteta
i zdravstvenog stanja bilja, biljnih proizvoda i drugih nadziranih predmeta na
mjestima koja nisu mjesta ulaska ili na drugim mjestima u neposrednoj blizini,
slučajevi i okolnosti u kojima se obavljaju te provjere, posebna jamstva i
isprave u vezi s prijevozom bilja, biljnih proizvoda i drugih nadziranih
predmeta do odredišta i krajnjeg odredišta, posebna jamstva i minimalne uvjete
koji se odnose na prikladnost krajnjeg odredišta za skladištenje i uvjete
skladištenja, izdavanje rješenja o odobrenim mjestima pregleda, vođenje
evidencije odobrenih mjesta pregleda, postupci pri uvozu pošiljaka bilja čije će
se provjere identiteta i zdravstvenog stanja obaviti na odobrenim mjestima
pregleda, oblici suradnje između uvoznika i nadležnih tijela te suradnja između
nadležnih tijela.

Članak 2.

(značenje izraza)

Izrazi koji se rabe u ovom Pravilniku imaju sljedeće značenje:
1. *pošiljka bilja* je određena količina bilja, biljnih proizvoda i drugih
nadziranih predmeta s Popisa V. dijela B iz Priloga 5. Pravilnika o mjerama za
sprječavanje unošenja i širenja organizama štetnih za bilje, biljne proizvode i
druge nadzirane predmete i mjerama suzbijanja tih organizama (»Narodne novine« br. 74/06), koji se u Republiku Hrvatsku unose iz trećih zemalja i koje
podliježu fitosanitarnom pregledu u skladu sa Zakonom o biljnom zdravstvu (u
daljnjem tekstu: Zakon);
2. *odgovorno službeno tijelo* u državi članici Europske unije je tijelo odgovorno
za zdravstvenu zaštitu bilja. U Republici Hrvatskoj odgovorno službeno tijelo je
nadležna uprava;
3. *službeno tijelo mjesta ulaska ili odredišta* u državi članici Europske unije
je tijelo nadležno za obavljanje fitosanitarnih pregleda na mjestu ulaska ili na
odredištu. U Republici Hrvatskoj službeno tijelo mjesta ulaska ili odredišta je
fitosanitarna inspekcija Ministarstva poljoprivrede, šumarstva i vodnoga
gospodarstva koja djeluje u područnim jedinicama fitosanitarne inspekcije u
okviru svojih mjesnih nadležnosti određenih posebnim propisom o unutarnjem
ustrojstvu Ministarstva;
4. *carinsko tijelo* u državi članici Europske unije je tijelo odgovorno za
carinski nadzor. U Republici Hrvatskoj tijelo odgovorno za carinski nadzor je
Carinska uprava;
5. *carinska služba mjesta ulaska ili odredišta* u državi članici Europske unije
je služba koja je na mjestu ulaska ili odredišta ovlaštena za provođenje
carinskog nadzora. U Republici Hrvatskoj je to carinska ispostava mjesta ulaska
ili odredišta;
6. *fitosanitarna popratnica* je isprava koja prati pošiljku bilja od mjesta
ulaska do odobrenog mjesta pregleda na odredištu ili krajnjem odredištu na kojem
će se obaviti provjera identiteta i zdravstvenog stanja.

II. UVJETI ZA OBAVLJANJE PROVJERA NA ODOBRENOM MJESTU PREGLEDA

Članak 3.

(opći uvjeti)

(1) Provjera identiteta i provjera zdravstvenog stanja pošiljaka bilja, sukladno
članku 34. stavku 7. podstavku 2. i 3. Zakona, može se u određenim slučajevima i
okolnostima obaviti u cijelosti ili jednim dijelom na mjestu koje nije mjesto
ulaska, ako su ispunjeni uvjeti iz stavka 3. ovoga članka.
(2) Mjesto obavljanja provjera iz stavka 1. ovoga članka može biti:
– odredište, uz uvjet da to nije krajnje odredište:
– prostor fitosanitarne inspekcije, ili
– mjesto u blizini tog prostora, koje su odredile ili odobrile nadležna uprava i
Carinska uprava, ili
– krajnje odredište, kao što je mjesto proizvodnje, koje su odobrile nadležna
uprava i Carinska uprava.
(3) Uvjeti za obavljanje provjera na odobrenom mjestu pregleda su ispunjeni:
a) kad postoji suglasnost koju je fitosanitarnoj inspekciji na mjestu ulaska
izdala fitosanitarna inspekcija na mjestu odredišta na temelju procjene da se
provjere identiteta i zdravstvenog stanja pošiljke bilja mogu detaljnije obaviti
na mjestu koje nije mjesto ulaska;
b) kad postoji sporazum između nadležne uprave i odgovornog službenog tijela
druge države članice Europske unije u slučaju da se mjesto ulaska ili mjesto
odredišta nalazi u drugoj državi članici;
c) kad uvoznik ili druga osoba koja je odgovorna za mjesto ili prostor gdje će
se obavljati provjere identiteta i zdravstvenog stanja pošiljke bilja (u
daljnjemu tekstu: podnositelj zahtjeva), dobije rješenje iz članka 7. ovoga
Pravilnika kojim se odobrava mjesto pregleda;
d) kad su ispunjeni zahtjevi iz članka 4. ovoga Pravilnika glede posebnih
jamstava i isprava u vezi s prijevozom pošiljke bilja do odobrenog mjesta
pregleda i glede minimalnih uvjeta skladištenja na tom mjestu.

Članak 4.

(zahtjevi prilikom prijevoza i skladištenja)

Zahtjevi koji moraju biti ispunjeni prilikom prijevoza i skladištenja pošiljke
bilja su sljedeći:
1. pakiranje pošiljke ili prijevozno sredstvo kojim se pošiljka prevozi mora
biti zatvoreno odnosno zapečaćeno na način kojim se otklanja opasnost od širenja
štetnih organizama tijekom prijevoza do odobrenog mjesta pregleda i osigurati da
joj identitet ostane nepromijenjen. U opravdanim slučajevima fitosanitarna
inspekcija može iznimno dozvoliti prijevoz pošiljaka bilja, koje nisu zapakirane
ili zapečaćene, ako je osigurano da one ne mogu prouzročiti širenje štetnih
organizama tijekom prijevoza do odobrenog mjesta pregleda;
2. odobreno mjesto pregleda na koje se upućuje pošiljka nije dopušteno
mijenjati, osim kad za to postoji odobrenje službenih tijela na mjestu ulaska i
mjestu odredišta te carinske službe nadležne za područje u kojem se nalazi
mjesto odredišta;
3. pošiljku mora, pored ostalih propisanih isprava, pratiti fitosanitarna
popratnica čiji se obrazac nalazi u Prilogu 1. koji je tiskan uz ovaj Pravilnik
i njegov je sastavni dio. U skladu s dogovorom sa službenim tijelima mjesta
ulaska i odredišta podaci se u obrazac fitosanitarne popratnice upisuju:
– na hrvatskom jeziku, elektronski te tiskanim ili ručno upisanim čitkim velikim
slovima, pri čemu točke 3., 4. i 6. obrasca ispunjava i potpisuje podnositelj
zahtjeva pod nadzorom službenog tijela na mjestu ulaska;
– na barem jednom od službenih jezika Europske unije kad je Republika Hrvatska
mjesto ulaska u Europsku uniju;
4. u slučajevima iz članka 3. stavka 2. podstavka 2. ovoga Pravilnika pošiljka
mora biti uskladištena na odobrenom mjestu pregleda u odgovarajućem prostoru na
način da bude odvojena od robe koja nije unesena iz trećih zemalja kao i od
pošiljaka koje su zaražene ili za koje se sumnja da su zaražene štetnim
organizmom.

III. ODOBRAVANJE MJESTA PREGLEDA I VOĐENJE EVIDENCIJE

Članak 5.

(zahtjev za odobrenje mjesta pregleda)

(1) Podnositelj zahtjeva iz članka 3. stavka 3. podstavka c) ovoga Pravilnika
podnosi nadležnoj upravi zahtjev za izdavanje rješenja o odobrenim mjestima
pregleda na kojima će se obavljati provjere. Obrazac zahtjeva nalazi se u
Prilogu 2. koji je tiskan uz ovaj Pravilnik i njegov je sastavni dio.
(2) Uz zahtjev mora biti priložen i opis predloženih mjesta pregleda koji sadrži
podatke potrebne za procjenu kojom se utvrđuje prikladnost predloženih mjesta za
obavljanje provjera, a osobito podatke o pošiljkama bilja i prostorima u kojima
će biti uskladištene do dobivanja konačnih rezultata provjera i naročito način
na koji je osiguran zahtjev glede skladištenja pošiljke bilja iz članka 4. točke
4. ovoga Pravilnika. Ako uvoznik ima prostore u najmu, pismenom zahtjevu mora
priložiti i ugovor o najmu.
(3) Ako je podnositelj zahtjeva pravna osoba kojoj je dodijeljen status
»ovlaštenog primatelja« jer ispunjava uvjete sukladno odredbama carinskih
propisa, ili ako su predložena mjesta u postupku dobivanja dozvole sukladno
carinskim propisima, podnositelj zahtjeva uz zahtjev mora priložiti kopiju
odobrenja Carinske uprave.

Članak 6.

(procjena prostora na temelju zahtjeva)

(1) Nadležna uprava evidentira i provjerava sadrži li zahtjev sve propisane
podatke te kopiju zahtjeva šalje nadležnoj područnoj jedinici fitosanitarne
inspekcije.
(2) Fitosanitarna će inspekcija u roku od 30 dana od primitka pisanog zahtjeva
obaviti procjenu kako bi se utvrdilo jesu li mjesta predložena u zahtjevu
prikladna za obavljanje provjera identiteta i zdravstvenog stanja bilja i jesu
li opremljena:
– primjerenim prostorom za obavljanje pregleda,
– odgovarajućom rasvjetom,
– inspekcijskim radnim stolom,
– odgovarajućom opremom za obavljanje vizualnih provjera, dezinfekciju objekata
i korištene opreme te za uzimanje i pripremu uzoraka za laboratorijska
testiranja;
– na način koji omogućava provođenje fitosanitarnih mjera ako pošiljka bilja ne
udovoljava fitosanitarnim zahtjevima,
– na način koji omogućava skladištenje pošiljaka bilja u skladu sa zahtjevima iz
članka 4. točke 4.
(3) Fitosanitarna inspekcija o utvrđenim činjenicama dobivenim na temelju
procjene iz stavka 2. ovoga članka sastavlja zapisnik i šalje ga nadležnoj
upravi.

Članak 7.

(izdavanje rješenja o odobrenim mjestima pregleda)

(1) Nadležna uprava šalje zapisnik iz članka 6. stavka 3. ovoga Pravilnika i
kopiju zahtjeva iz članka 5. ovoga Pravilnika Carinskoj upravi. Na temelju
zapisnika, zahtjeva i opisa predloženih mjesta pregleda, nadležna uprava donosi,
uz suglasnost Carinske uprave, rješenje kojim se predložena mjesta određuju kao
odobrena mjesta pregleda.
(2) Ako se na temelju zapisnika, zahtjeva i opisa predloženih mjesta pregleda
utvrdi da predložena mjesta nisu prikladna za obavljanje provjera, nadležna će
uprava uz suglasnost Carinske uprave donijeti rješenje kojim se zahtjev odbija.
(3) U slučaju iz članka 5. stavka 3. ovoga Pravilnika nadležna uprava donosi
rješenje na temelju kopije odobrenja Carinske uprave i zapisnika iz stavka 1.
ovoga članka kojim se predložena mjesta određuju kao odobrena mjesta pregleda,
ili se njime odbija zahtjev kad se utvrdi da mjesta nisu prikladna za obavljanje
provjera.
(4) Kad je mjesto ulaska pošiljke bilja u drugoj državi članici Europske unije,
a mjesto odredišta u Republici Hrvatskoj, odobrena mjesta pregleda su također i
mjesta određena propisom kojim se određuju ulazni granični prijelazi za pošiljke
bilja, biljnih proizvoda i drugih nadziranih predmeta koji podliježu
fitosanitarnom pregledu.

Članak 8.

(vođenje evidencije)

(1) Nadležna uprava vodi ažuriranu evidenciju odobrenih mjesta pregleda.
(2) Evidencija iz stavka 1. ovoga članka mora biti dostupna državama članicama
Europske unije i Europskoj komisiji na njihov zahtjev.

Članak 9.

(ukidanje odobrenja)

(1) Ako se utvrdi povreda fitosanitarnih i carinskih propisa na odobrenom mjestu
pregleda ili neispunjavanje uvjeta propisanih ovim Pravilnikom, nadležna uprava
na prijedlog fitosanitarne inspekcije ili carinske službe donosi rješenje, uz
suglasnost Carinske uprave, kojim se ukida odobreno mjesto pregleda.
(2) Nadležna uprava odmah obavještava države članice Europske unije i Europsku
komisiju o odlukama iz stavka 1. ovoga članka.

IV. SURADNJA UVOZNIKA I NADLEŽNIH TIJELA

Članak 10.

(obveze uvoznika)

(1) Uvoznik pošiljaka bilja za koje je dopušteno da se provjera identiteta i
zdravstvenog stanja obavi na odobrenom mjestu pregleda, pored obveza iz članka
14. Pravilnika o Fitosanitarnom upisniku i biljnim putovnicama (»Narodne novine«
br. 54/07), obvezan je:
a) unaprijed obavijestiti u pisanom obliku fitosanitarnu inspekciju odredišta o
unošenju pošiljaka bilja. Obavijest mora sadržavati sljedeće podatke:
– naziv, adresu i lokaciju odobrenog mjesta pregleda,
– planirani datum i vrijeme prispijeća pošiljaka bilja na odobreno mjesto
pregleda,
– ako je dostupan, pojedinačni broj fitosanitarne popratnice,
– ako je dostupno, podatke o datumu i mjestu izdavanja fitosanitarne popratnice,
– ime, adresu i jedinstveni upisni broj posjednika bilja pod kojim je upisan u
Fitosanitarni upisnik,
– broj fitosanitarnog certifikata, fitosanitarnog certifikata za reeksport ili
neke druge propisane isprave koja će pratiti pošiljku;
b) odmah obavijestiti fitosanitarnu inspekciju odredišta o svakoj naknadnoj
promjeni u vezi s podacima iz podstavka a) ovoga stavka.
(2) Obavijest iz stavka 1. ovoga članka podnosi se fitosanitarnoj inspekciji
umjesto prijave za fitosanitarni pregled.
(3) U razdoblju od prispijeća pošiljke bilja na mjesto ulaska do završetka
carinskih postupaka na odobrenom mjestu pregleda, uvoznik je obvezan surađivati
s nadležnom fitosanitarnom inspekcijom i carinskom službom te slijediti njihove
upute.

Članak 11.

(uvjeti za obavljanje provjera)

Provjere pošiljaka bilja na odobrenim mjestima pregleda moraju se obaviti
sukladno propisu kojim se uređuju minimalni uvjeti za provođenje fitosanitarnih
pregleda bilja, biljnih proizvoda i drugih nadziranih predmeta na mjestima
ulaska.

Članak 12.

(suradnja nadležnih tijela)

(1) Kako bi se fitosanitarni pregledi i carinski postupci neometano obavljali
obvezna je suradnja:
– službenih tijela mjesta ulaska i odredišta,
– službenog tijela mjesta ulaska i carinske službe mjesta ulaska,
– službenog tijela odredišta i carinske službe odredišta,
– službenog tijela mjesta ulaska i carinske službe odredišta.
(2) Službena tijela i carinska služba iz stavka 1. ovoga članka obvezni su
razmjenjivati informacije u pisanom ili elektronskom obliku glede pošiljaka
bilja koje se unose, njihovom pakiranju i prijevoznim sredstvima, putem
fitosanitarne popratnice.
(3) Ako se mjesto ulaska i odobreno mjesto pregleda nalaze u različitim državama
članicama Europske unije, pošiljka se može poslati na odobreno mjesto pregleda
radi obavljanja provjera na osnovu sporazuma između odgovornih službenih tijela
tih država članica, a dokaz o sporazumu mora biti evidentiran u fitosanitarnoj
popratnici.

Članak 13.

(postupci nakon završetka fitosanitarnog pregleda)

(1) Na mjestu ulaska obavlja se provjera dokumenata koji prate pošiljku bilja,
upisuju podaci te stavlja žig i potpis u fitosanitarnu popratnicu. Na odobrenom
mjestu pregleda obavlja se provjera identiteta i zdravstvenog stanja pošiljke,
što se potvrđuje u fitosanitarnoj popratnici. Nakon što su obavljene sve tri
provjere, koje čine fitosanitarni pregled u cijelosti, konačni se rezultat
provjera upisuje u rubriku »Odluka« u fitosanitarnoj popratnici.
(2) Kad je unošenje pošiljke dopušteno, pošiljka bilja i fitosanitarna
popratnica se prosljeđuju carinskim službenicima, nadležnim za područje
odobrenog mjesta pregleda, radi provedbe odgovarajućeg carinskog postupka. Nakon
obavljenog carinskog pregleda pošiljku više ne treba pratiti fitosanitarna
popratnica, već se ta isprava ili njena kopija čuva kod službenog tijela
odredišta najmanje jednu godinu.
(3) Kad je određeno obvezno premještanje pošiljke unutar Republike Hrvatske do
odredišta izvan Republike Hrvatske, pošiljka ostaje pod carinskim nadzorom sve
dok se ne završi postupak reeksporta.
(4) Kad je određeno obvezno premještanje pošiljke unutar Europske unije do
odredišta izvan Europske unije, pošiljka ostaje pod carinskim nadzorom sve dok
se ne završi postupak reeksporta.

V. PRIJELAZNE I ZAVRŠNE ODREDBE

Članak 14.

(stupanje na snagu)

Ovaj Pravilnik stupa na snagu osmoga dana od dana objave u »Narodnim novinama«,
osim odredaba članka 2. točke 2., 3., 4. i 5. u dijelu koji se odnosi na
Europsku uniju, članka 3. stavka 3. podstavka b), članka 4. točke 3. alineje 2.,
članka 7. stavka 4., članka 8. stavka 2., članka 9. stavka 2., članka 12. stavka
3. i članka 13. stavka 4. ovoga Pravilnika koje stupaju na snagu danom pristupa
Republike Hrvatske Europskoj uniji.

Klasa: 011-02/07-01/89
Urbroj: 525-1-07-1
Zagreb, 27. rujna 2007.

Ministar
poljoprivrede, šumarstva i
vodnoga gospodarstva
**Petar Čobanković**, v. r.

PRILOG 1.

FITOSANITARNA POPRATNICA

![](dodatni/378455.gif)

PRILOG 2.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(Naziv i adresa podnositelja zahtjeva,
telefon, telefaks, e-mail)

ZAHTJEV

ZA ODOBRENJE MJESTA PREGLEDA BR. \_\_\_\_\_\_

Molimo da odobrite obavljanje provjera identiteta i zdravstvenog stanja
pošiljaka bilja na
predloženom mjestu (predloženim mjestima) pregleda:

1. Adresa predloženog mjesta pregleda:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Jedinstveni upisni br. posjednika bilja (za one koji su upisani u FITO–Upisnik):
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. FITO– MIB broj (za one koji su upisani u FITO–Upisnik): \_\_\_\_

4. Navedite bilje, biljne proizvode i druge nadzirane predmeta koji će biti
predmet provjera na
predloženom mjestu pregleda: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zahtjevu prilažem:
□ detaljan opis mjesta pregleda
□ kopiju odobrenja Carinske uprave
□ kopiju ugovora o najmu (ako je prostor u najmu)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
     (Datum podnošenja zahtjeva)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(Žig i potpis podnositelja zahtjeva)

Pravilnik, NN 100/2007-2954
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)